SKRIFTLIG FORESPØRGSEL E-0417/00

af Maurizio Turco (TDI) til Kommissionen

(23. februar 2000)

Om: Budgetstrukturen og det udbredte svig med tilskud

Der henvises til svaret på skriftlig forespørgsel P-2367/99(1) om budgetstrukturen og det udbredte svig med tilskud. I betragtning af, at Schreyer ikke har forstået det første spørgsmål rigtigt, fremsættes det i en ny formulering:

1. Ekspertgruppen har udtalt, at med hensyn til tilskud øger kontoplanens del A/del B, som på ingen måde er klar, forvirringen, således at en stor del af tilskuddene i virkeligheden er skjulte aftaler. Ekspertgruppen udtaler endnu tydeligere i henstilling 4, at den nuværende budgetkontoplan, som er baseret på en sondring i Finansforordningen mellem del A (administrative udgifter) og del B (aktionsbevillinger) er upraktisk. Den omgås hyppigt, når bevillinger øremærkes i budgettet. Det, der ønskes, er et svar på følgende spørgsmål: Agter Kommissionen, JA eller NEJ, i forbindelse med tilskud at opretholde kontoplanen del A/del B?

Da Schreyer end ikke har forsøgt at besvare det andet spørgsmål, fremsættes det på ny:

2. Hvilke tilskud maskeret som aftaler er kommet til Ekspertgruppens kendskab? Hvem er de ansvarlige? Hvilke initiativer vil Kommissionen tage og hvornår? Ekspertgruppen udtaler i sin anden beretning, at en stor del af tilskuddene i virkeligheden er skjulte aftaler. Ifølge de oplysninger, Kommissionen råder over, er denne udtalelse da fremsat på grundlag af en fornemmelse i Ekspertgruppen, og hvad agter Kommissionen i dette tilfælde at gøre for at forsvare sin ære? Eller er den fremsat på grundlag af en objektiv revision, således at Kommissionen agter at afklare sit ansvar og træffe foranstaltninger over for de ansvarlige?

(1) EFT C 225 E af 8.8.2000, s. 115.

Svar afgivet på Kommissionens vegne af Michaele Schreyer

(3. maj 2000)

1. I henhold til den nuværende budgetkontoplan, som er fastlagt i finansforordningen, er Kommissionens budget opdelt i to hovedområder administrative udgifter (del A) og aktionsbevillinger (del B). Da omfanget af Kommissionens budget er vokset, er denne opdeling blevet utydelig og giver ikke mere et tilstrækkeligt klart og gennemskueligt indblik i den faktiske tildeling af midler og rapporteringen herom.

Kommissionen undersøger i forbindelse med aktivitetsbaseret budgetlægning forskellige muligheder for at foretage ændringer i budgetkontoplanen. Formålet med disse ændringer er at indføre et politikorienteret budget og at øge indblikket i Kommissionens budget. Af hensyn til fornuftig forvaltning betragter Kommissionen det imidlertid stadig som yderst vigtigt at have en klar opdeling af administrative udgifter og aktionsbevillinger ved udarbejdelsen af budgettet, men den har ikke til hensigt at bibeholde den nuværende opdeling i del A og del B.

Ændringerne kan kun foretages gradvist, da de nødvendiggør en revision af finansforordningen. Desuden skal der findes en løsning på interinstitutionelt niveau, eftersom de nuværende finansielle overslag indeholder en særskilt rubrik, som sammenfatter alle administrative udgifter for de forskellige institutioner (rubrik 5).

2. Den uafhængige ekspertgruppe har ikke gjort Kommissionen opmærksom på nogen tilskud maskeret som aftaler. Ekspertgruppen påpegede blot helt generelt, at den ikke var enig i Kommissionens opdeling af udgifter til et tilskud og til en anskaffelseskontrakt, da de fleste tilskud var forbundet med modydelser og dermed ligeledes var en form for kontrakt. Kommissionen indrømmer, at mange tilskud er forbundet med modydelser og gensidige forpligtelser af kontraktlignende karakter, men den mener ikke, at de dermed kan sammenlignes med anskaffelsesudgifter, og afviser således, at der er tale om falske subventioner.

I forbindelse med anvisningerne til forvaltning af tilskud(1), som trådte i kraft den 1. januar 1999, har Kommissionen allerede fastlagt retningslinjerne for en afgrænsning mellem tilskud og anskaffelsesudgifter, hvorved de samme grundprincipper om gennemskuelighed og ligebehandling finder anvendelse på begge udgiftstyper.

(1) http://europa.eu.int/comm/secretariat_general/sgc/info_subv/intro_funding.htm.